CELEX: 62008CN0482
Language: mt
Date: 2008-11-10 00:00:00
Title: Kawża C-482/08: Rikors ippreżentat fl- 10 ta' Novembru 2008 — Ir-Renju tal-Gran Brittanja u l-Irlanda ta' Fuq vs Il-Kunsill tal-Unjoni Ewropea

7.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/15
            
         Rikors ippreżentat fl-10 ta' Novembru 2008 — Ir-Renju tal-Gran Brittanja u l-Irlanda ta' Fuq vs Il-Kunsill tal-Unjoni Ewropea
   (Kawża C-482/08)
   (2009/C 32/24)
   Lingwa tal-kawża: L-Ingliż
   Partijiet
   
      Rikorrent: Ir-Renju tal-Gran Brittanja u l-Irlanda ta' Fuq (rappreżentanti: V. Jackson, aġent, T. Ward, barrister)
   
      Konvenut: Il-Kunsill tal-Unjoni Ewropea
   Talbiet tal-parti rikorrenti
   
               —
            
            
               tannulla d-Deċiżjoni tal-Kunsill 2008/633/ĠAI tat-23 ta' Ġunju 2008, li tikkonċerna aċċess għall-konsultazzjoni tas-Sistema ta' Informazzjoni dwar il-Viża (VIS) minn awtoritajiet maħtura ta' Stati Membri u mill-Europol għall-finijiet tal-prevenzjoni, tal-kxif u tal-investigazzjoni ta' reati terroristiċi u ta' reati kriminali serji oħra (1);
            
         
               —
            
            
               tistabbilixxi, wara l-annullament tad-Deċiżjoni għall-Aċċess tal-VIS mill-Pulizija, li d-dispożizzjonijiet tagħha għandhom jibqgħu effettivi, ħlief safejn dawn jeskludu lir-Renju Unit milli jipparteċipa fid-Deċiżjoni għall-Aċċess tal-VIS mill-Pulizija;
            
         
               —
            
            
               tikkundanna lill-Kunsill tal-Unjoni Ewropeja għall-ispejjeż.
            
         Motivi u argumenti prinċipali
   Ir-Renju Unit ġie miċħud id-dritt li jipparteċipa fl-adozzjoni tad-Deċiżjoni għall-Aċċess tal-VIS mill-Pulizija minħabba li l-Kunsill qies li l-miżura tikkostitwixxi żvilupp f'dispożizzjonijiet tal-acquis ta' Schengen li fiha r-Renju Unit ma jipparteċipax — jiġifieri l-politika komuni dwar il-viża. B'hekk, il-Kunsill iqis li r-Renju Unit mhuwiex marbut mid-Deċiżjoni jew suġġett għall-applikazzjoni tagħha.
   Ir-Renju Unit isostni li l-Kunsill kien żbaljat meta kkonkluda li d-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fiha r-Renju Unit ma jipparteċipax. Id-Deċiżjoni għall-Aċċess tal-VIS mill-Pulizija mhijiex żvilupp tal-politika komuni dwar il-viża, iżda hija pjuttost miżura ta' kooperazzjoni tal-pulizija. La l-għan u lanqas il-kontenut tal-Deċiżjoni għall-Aċċess tal-VIS mill-Pulizija ma jsemmu l-politika komuni dwar il-viża. Kollha kemm hi tikkonċerna pjuttost l-iskambju ta' informazzjoni mdaħħla mill-awtoritajiet tal-viża mal-awtoritajiet tal-infurzar tal-liġi u l-Europol għall-prevenzjoni, il-kxif u l-investigazzjoni ta' reati terroristiċi u ta' reati kriminali serji oħra. Dan jirrifletti l-għażla tal-bażi legali tal-Kunsill, b'mod partikolari l-Artikoli 30(1)(b) u 34(2)(ċ) TUE.
   L-annullament tad-Deċiżjoni għall-Aċċess tal-VIS mill-Pulizija hija wkoll mitluba għaliex l-esklużjoni tar-Renju Unit mill-adozzjoni tagħha tagħti lok għall-ksur ta' rekwiżit proċedurali essenzjali u/jew il-ksur tat-Trattat, fis-sens tal-Artikolu 35(6) UE.
   
      (1)  ĠU L 218, p. 129.